**ANHOLT BORGERFORENING**

**Referat fra bestyrelsesmøde den 21-9-2021**

**Til stede: Karen Konge, Jakob Gede, Jakob Kjærgaard, Frank Svensson, Ulf Brøste. Afbud fra Anja Rohde**

**Dagsorden:**

1. **Godkendelse af referat fra generalforsamling og ny dato**
2. **Diskussion af indlæg i Anholtposten**
3. **Orientering og Projekt Anholt Grøn Ø**
4. **Ny hjemmeside, anholt.dk.**
5. **Evaluering af politikerbesøg 24-26 august**
6. **Årshjul**
7. **Turismeudvikling på Anholt**
8. **Evt. og nyt møde**

Punkt 1: Ekstraordinær generalforsamling afholdes torsdag den 18-11-21 kl. 19.00

Punkt 2: Bestyrelsen har modtaget et indlæg til Anholtposten af Jens Fisker, som redaktionen ønsker at bestyrelsen vurderer. Bestyrelsen foreslår, at redaktionen fremover kalder den slags personlige indlæg for læserbreve idet bestyrelsen ikke ønsker at indføre censur i bladet. Den er dog stadig vigtigt, at den gode tone overholdes i alle indlæg.

Punkt 3: Karen orienterer om projektet Anholt- grøn og bæredygtig ø, som vi har fået penge til gennem regionens udviklingspulje; ”Projekt Bæredygtig landsby” og Norddjurs kommune. Kommunen har sat Jesper Stubsgaard Holst fra Fællesforvaltningen til at udvikle projektet sammen med os og han kommer derfor til Anholt tre gange i løbet af efteråret 2021 og tre gange i foråret 2022. Jesper vil sammen med borgerforeningen holde et borgermøde, hvor alle anholtere kan diskutere udviklingen af Anholt. Målet er at få søgt penge til en ø-konsulent, der kan være med til at lave en udviklingsplan 2040 for Anholt. Denne plan skal indeholde områder som udvikling og sikring af havnen mod oversvømmelser i fremtiden, erhvervsudvikling og boligudvikling.

Punkt 4: Anholt.dk er overdraget til Borgerforeningen, men vi er ikke kommet videre med at udvikle siden. Vi vælger derfor at kontakte en hjemmesideudvikler, som mod betaling kan opbygge siden til gavn for både borgerforening og alle andre foreninger som ønsker at være repræsenteret.

Punkt 5: Hvordan holder vi dialogen med folketingsmedlemmerne fra Ø-udvalget åben. Vi havde et rigtig behageligt besøg i august og vil gerne bibeholde kontakten. Vi beslutter, at vi starter med at sende dem Anholtposten og desuden sætter vi deres sekretær Tommy Jørgensen på som cc. når vi skriver breve til Norddjurs kommune.

Punkt 6: Årshjul. Vi aftaler andespil i forsamlingshuset den 5. december kl. 14. Desuden snakker vi om en Anholtbegivenhed for alle borgere. Det kunne eksempelvis være en middag med en kendt kok som Nikolaj Kirk? Eller en fest med et godt orkester? Vi mangler et festudvalg. Interesserede kan melde sig til Karen Konge.

Punkt 7: Hvad skal borgerforeningen mene om turismeudviklingen på Anholt, som har været emne for samtale i mange forsamlinger i det sidste år eller to? I bestyrelsen synes vi i princippet, at der er turister nok, så vi ikke som Borgerforening behøver arbejde for at udvikle turismen. Vores primære opgave er at udvikle og bevare Anholt som helårssamfund, og det indebærer naturligvis også at vi arbejder for at Anholt stadig er et rart sted at besøge for sommerhusejere og turister. Det betyder f.eks. at vi vil holde Norddjurs kommune fast på at de har tilsynspligten ift. lokalplan og bebyggelse på havnens område samt at sørge for at der er boliger og byggegrunde til helårsboliger.

Næste møde aftales til torsdag den 18-11-2021 kl. 18.00 forud for den ekstraordinære generalforsamling.

***Karen Konge Frank Svensson Set: Anja Rohde***

***Jakob Gede Birgitte Dahl Jeppesen***

 ***Ulf Brøste Jakob Kjærgård***